Sanef ‘teleurgesteld’ ná hof in EFF se guns beslisJulius Malema, leier van die EFF. Die Suid-Afrikaanse Nasionale Redakteursforum (Sanef) het sy teleurstelling uitgespreek in ŉ gelykheidshofbeslissing oor ŉ intimidasiesaak wat in die guns van Julius Malema en die EFF gemaak is. Die gelykheidshof het Donderdag Sanef se aansoek om Malema en sy ondersteuners te verbied om joernaliste in die openbaar en op sosialemediaplatforms te intimideer, van die hand gewys. Sanef en die verslaggewers Barry Bateman, Pauli van Wyk, Adriaan Basson, Max du Preez en Ranjeni Munusamy het die aansoek ingedien. Hulle het aangevoer Malema en sy ondersteuners pleeg haatspraak wanneer hulle met joernaliste praat. Sanef het ook die hof gevra om die EFF te beveel om in die openbaar aan die betrokke joernaliste om verskoning te vra. “Sanef is teleurgesteld dat die beslissing nie ons guns was nie, maar ons hou vol dat ons heeltemal geregtig daarop was om die hof te nader ná verskeie voorvalle waar die EFF joernaliste gedreig en hulle geïntimideer het,” het die redakteursforum in ŉ verklaring gesê. Sanef sê hy verwelkom kritiek op joernaliste van enige lid van die publiek, maar waarsku teen boeliery en intimidasie. “Ons doen ŉ beroep op dié kritici om met die media in gesprek te tree op ŉ manier wat nie neerkom op intimidasie of die bedreiging van joernaliste se lewens nie.” Sanef sê ook hy gaan voort met sy pogings om met die EFF en alle ander politieke partye te gesels oor aanvaarbare reëls oor die kwessie.